ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Ιουλίου 1991 για τη θέσπιση της δεύτερης φάσης του προγράμματος Tedis (σύστημα ηλεκτρονικής μεταβίβασης στοιχείων για εμπορική χρήση) (91/385/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η Κοινότητα έχει, μεταξύ άλλων, ως αποστολή, με τη δημιουργία κοινής αγοράς και την προοδευτική προσέγγιση της οικονομικής πολιτικής των κρατών μελών, να προάγει την αρμονική ανάπτυξη των οικονομικών δραστηριοτήτων στο σύνολο της Κοινότητας και στενότερες σχέσεις μεταξύ των κρατών που συνενώνει-

ότι η Λευκή Βίβλος της Επιτροπής σχετικά με την ολοκλήρωση της εσωτερικής αγοράς υπογραμμίζει τη σημασία της μελλοντικής ανάπτυξης νέων διασυνοριακών υπηρεσιών καθώς και τη συμβολή των τηλεπικοινωνιακών δικτύων που βασίζονται σε κοινά πρότυπα για την υλοποίηση μιας αγοράς χωρίς εμπόδια σε κοινοτικό επίπεδο-

ότι η ηλεκτρονική μεταβίβαση στοιχείων (EDI) μπορεί να συμβάλει όλο και περισσότερο στην ενίσχυση της ανταγωνιστικότητας των ευρωπαϊκών επιχειρήσεων στους τομείς της παραγωγής και των υπηρεσιών-

ότι παρατηρείται σήμερα ταχεία ανάπτυξη δημοσίων και ιδιωτικών πρωτοβουλιών για τη θέση σε λειτουργία μη αλληλοσυμβατών συστημάτων ηλεκτρονικής μεταβίβασης στοιχείων σε επίπεδο εταιρειών, ομίλων εταιρειών ή κλάδων δραστηριοτήτων, τόσο σε εθνική όσο και σε διεθνή κλίμακα-

ότι στο θέμα της ηλεκτρονικής μεταβίβασης εμπορικών στοιχείων , η ποικιλία και η αποσπασματικότητα των διαδικασιών που ακολουθεί μια χώρα ή, γενικότερα, μια εταιρεία, ένας όμιλος εταιρειών ή ένας κλάδος δραστηριοτήτων, ενδέχεται να οδηγήσουν στη δημιουργία συστημάτων που δεν είναι συμβατά και δεν επικοινωνούν μεταξύ τους, και να στερήσουν τους προμηθευτές εξοπλισμού, τους φορείς παροχής υπηρεσιών και τους χρήστες από το πλήρες όφελος των πλεονεκτημάτων που τους παρέχει η ανάπτυξη της ηλεκτρονικής μεταβίβασης στοιχείων-

ότι, σύμφωνα με το πνεύμα του ψηφίσματος του Συμβουλίου της 22ας Ιανουαρίου 1990 για τα ευρωπαϊκά δίκτυα (4) και των συμπερασμάτων των Ευρωπαϊκών Συμβουλίων του Στρασβούργου και του Δουβλίνου, η εύρυθμη λειτουργία της εσωτερικής αγοράς απαιτεί τη δυνατότητα, για τις επιχειρήσεις και τις διοικήσεις που λειτουργουν στα πλαίσια αυτής της αγοράς, να μεταβιβάζουν τα στοιχεία που είναι αναγκαία για τη διεκπεραίωση των δραστηριοτήτων τους και την εκπλήρωση των στόχων τους, με βάση συστήματα συμβατά που επιτρέπουν την ανάπτυξη πραγματικών διευρωπαϊκών δικτύων μεταβίβασης στοιχείων-

ότι το Tedis πρέπει, ειδικότερα, να συνδεθεί στενά με το ειδικό πρόγραμμα έρευνας και τεχνολογικής ανάπτυξης στον τομέα των τεχνολογιών επικοινωνίας (1990-1994), με το ειδικό πρόγραμμα έρευνας και τεχνολογικής ανάπτυξης στον τομέα της γενικής εφαρμογής συστημάτων τηλεματικής (1990-1994) καθώς και με το ειδικό πρόγραμμα για τις τεχνολογίες πληροφόρησης (1990-1994) που εντάσσεται στο τρίτο ερευνητικό πρόγραμμα-πλαίσιο της Κοινότητας-

ότι οι εργασίες που ήδη έχουν αρχίσει στον τομέα της ηλεκτρονικής μεταβίβασης στοιχείων (EDI) κατά τη διάρκεια της πρώτης φάσης του προγράμματος Tedis (1988-1989) το οποίο θεσπίστηκε με την απόφαση 87/499/ΕΟΚ του Συμβουλίου (5), καθιστούν ήδη εφικτά παρόμοια ευρωπαϊκά δίκτυα, η πραγματοποίηση των οποίων εξαρτάται από τη συνέχιση και ενίσχυση των προσπαθειών μέσω της θέσπισης της δεύτερης φάσης αυτού του προγράμματος-

ότι είναι σκόπιμο να εκπονηθεί πρόγραμμα με τριετή διάρκεια-

ότι για την υλοποίηση του πολυετούς αυτού προγράμματος κρίνεται αναγκαίο ποσό 25 εκατομμυρίων Ecu- ότι για το χρονικό διάστημα 1991-1992, στο πλαίσιο των σημερινών δημοσιονομικών προοπτικών, το ποσό που κρίνεται αναγκαίο ανέρχεται σε 10 εκατομμύρια Ecu-

ότι τα ποσά που θα δεσμευθούν για τη χρηματοδότηση του προγράμματος κατά τη χρονική περίοδο μετά το οικονομικό έτος 1992 πρέπει να εντάσσονται στο ισχύον κοινοτικό δημοσιονομικό πλαίσιο-

ότι με την απόφαση 89/241/ΕΟΚ (6) το Συμβούλιο τροποποίησε την αρχική απόφαση προκειμένου να επιτρέψει σε τρίτες χώρες, και ιδίως στα κράτη μέλη της Ευρωπαϊκής Ζώνης Ελευθέρων Συναλλαγών (ΕΖΕΣ), να συμμετάσχουν στο πρόγραμμα Tedis και, σύμφωνα με το άρθρο 228 της συνθήκης, εξουσιοδότησε την Επιτροπή να διαπραγματευθεί τις συμφωνίες αυτές με τα κράτη μέλη της ΕΖΕΣ-

ότι με τις αποφάσεις 89/689/ΕΟΚ (7), 89/690/ΕΟΚ (8), 89/691/ΕΟΚ (9), 89/692/ΕΟΚ (10), 89/693/ΕΟΚ (11) και 89/694/ΕΟΚ (12) το Συμβούλιο ενέκρινε τις συμφωνίες σχετικά με τα συστήματα ηλεκτρονικής μεταβίβασης στοιχείων για εμπορική χρήση, αντίστοιχα, με την Αυστρία, τη Φινλανδία, την Ισλανδία, τη Νορβηγία, τη Σουηδία και την Ελβετία-

ότι η συνθήκη δεν προβλέπει, για την έκδοση της παρούσας απόφασης, εξουσίες άλλες από τις εξουσίες του άρθρου 235,

ΑΠΟΦΑΣΙΖΕΙ:

Άρθρο 1

1. Θεσπίζεται η δεύτερη φάση του κοινοτικού προγράμματος Tedis (σύστημα ηλεκτρονικής μεταβίβασης στοιχείων για εμπορική χρήση) σχετικά με την ηλεκτρονική μεταβίβαση στοιχείων (EDI) στους τομείς του εμπορίου, της βιομηχανίας και της διοίκησης, το οποίο στο εξής αποκαλείται "πρόγραμμα".

Το πρόγραμμα έχει διάρκεια τριών ετών.

2. Το ποσό των κοινοτικών χρηματοδοτικών μέσων που κρίνεται αναγκαίο για την υλοποίησή του ανέρχεται σε 25 εκατομμύρια Ecu, εκ των οποίων 10 εκατομμύρια Ecu για το χρονικό διάστημα 1991-1992, στο πλαίσιο των δημοσιογραφικών προοπτικών 1988-1992.

Κατά τη μεταγενέστερη χρονική περίοδο εφαρμογής του προγράμματος, το ποσό πρέπει να εντάσσεται στο ισχύον κοινοτικό δημοσιονομικό πλαίσιο.

3. Η δημοσιονομική αρχή καθορίζει τις διαθέσιμες πιστώσεις για κάθε οικονομικό έτος, λαμβάνοτας υπόψη τις αρχές της καλής διαχείρισης που μνημονεύονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

Άρθρο 2

Οι στόχοι του προγράμματος είναι η καλύτερη δυνατή εγκατάσταση συστημάτων ηλεκτρονικής μεταβίβασης στοιχείων στην Κοινότητα, λόγω της κοινωνικοοικονομικής σημασίας των συστημάτων αυτών, και η κινητοποίηση των απαραίτητων μέσων για την επίτευξη της βελτιστοποίησης αυτής σε κοινοτικό επίπεδο.

Άρθρο 3

Προκειμένου να επιτευχθούν οι στόχοι που καθορίζονται στο άρθρο 2, θα αναληφθούν και θα συνεχισθούν οι ακόλουθες δράσεις:

- τυποποίηση των μηνυμάτων EDI,

- δράσεις σχετικές με τις ειδικές ανάγκες της EDI στον τομέα των τηλεπικοινωνιών,

- νομικές πτυχές της EDI,

- ασφάλεια των μηνυμάτων EDI,

- πολυκλαδικά και διευρωπαϊκά σχέδια,

- αναλύσεις των επιπτώσεων της EDI στη διοίκηση επιχειρήσεων,

- ενημερωτικές εκστρατείες.

Στο παράρτημα Ι περιλαμβάνεται κατάλογος των προβλεπόμενων δράσεων. Οι δράσεις αυτές τίθενται σε εφαρμογή με τη διαδικασία των άρθρων 6 και 7.

Άρθρο 4

Η υλοποίηση του προγράμματος πραγματοποιείται σε συντονισμό με τις υφιστάμενες ή σχεδιαζόμενες πολιτικές και δραστηριότητες της Κοινότητας στους τομείς των τηλεπικοινωνιών ίδίως ακολουθώντας, όπου είναι αναγκαίο, τις πρωτοβουλίες που αναλαμβάνονται βάσει της οδηγίας-πλαισίου 90/387/ΕΟΚ (13), για την παροχή ανοικτού δικτύου (Open Network Provision-ONP), της αγοράς των πληροφοριών (πρόγραμμα Imact) της ασφάλειας των συστημάτων πληροφορικής και της τυποποίησης, καθώς και, ειδικότερα, με το πρόγραμμα Caddia και το σχέδιο CD, προκειμένου να διασφαλίζεται η αναγκαία αλληλεπίδραση με τις ειδικές ανάγκες της ηλεκτρονικής μεταβίβασης στοιχείων.

Άρθρο 5

Οι συμβάσεις που προκύπτουν από το πρόγραμμα συνάπτονται με επιχειρήσεις, συμπεριλαμβανομένων των μικρομεσαίων επιχειρήσεων, ερευνητικά ιδρύματα, εθνικές διοικήσεις και άλλους φορείς που είναι εγκατεστημένοι στην Κοινότητα, στις χώρες μέλη της Ευρωπαϊκής Ζώνης Ελευθέρων Συναλλαγών, ή σε τρίτη χώρα με την οποία η Κοινότητα έχει συνάψει συμφωνία που επιτρέπει τη συμμετοχή στο πρόγραμμα.

Άρθρο 6

1. Η Επιτροπή είναι υπεύθυνη για την υλοποίηση του προγράμματος. Η Επιτροπή των Ευρωπαϊκών Κοινοτήτων επικουρείται από συμβουλευτική επιτροπή, η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής των Ευρωπαϊκών Κοινοτήτων.

2. Ο αντιπρόσωπος της Επιτροπής των Ευρωπαϊκών Κοινοτήτων υποβάλλει στη συμβουλευτική επιτροπή σχέδιο των ληπτέων μέτρων. Η συμβουλευτική επιτροπή διατυπώνει τη γνώμη της για το σχέδιο, εντός της χρονικής προθεσμίας την οποία ορίζει ο πρόεδρος ανάλογα με το πόσο επείγον είναι το ζήτημα, με τη διενέργεια ψηφοφορίας αν παραστεί ανάγκη.

3. Η γνώμη καταχωρείται στα πρακτικά, επιπλέον κάθε κράτος μέλος έχει το δικαίωμα να ζητήσει να καταχωρηθεί στα πρακτικά η θέση του.

4. Η Επιτροπή των Ευρωπαϊκών Κοινοτήτων λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει με τον τρόπο με τον οποίο έλαβε υπόψη τη γνώμη αυτή.

Άρθρο 7

1. Κατά τις διατάξεις του άρθρου 6, ακολουθείται η ακόλουθη διαδικασία για την κατάρτιση του προγράμματος εργασίας όπως εκτίθεται στο παράρτημα Ι για την κατανομή των σχετικών δαπανών του προϋπολογισμού και την αξιολόγηση των σχεδίων και δράσεων που προβλέπονται στο παράρτημα αυτό, συνολικής αξίας ανωτέρας των 200 000 Ecu, και του ποσού που κρίνεται αναγκαίο για την κοινοτική συμμετοχή σ' αυτά.

2. Ο αντιπρόσωπος της Επιτροπής των Ευρωπαϊκών Κοινοτήτων υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος, αποφασίζει δε με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στη ψηφοφορία.

3. Η Επιτροπή θεσπίζει τα σχεδιαζόμενα μέτρα τα οποία είναι άμεσης εφαρμογής. Ωστόσο, αν τα μέτρα δεν είναι σύμφωνα με τη γνώμη της εν λόγω επιτροπής, η Επιτροπή τα ανακονώνει αμέσως στο Συμβούλιο.

4. Στην περίπτωση αυτή, η Επιτροπή αναβάλλει την εφαρμογή τω μέτρων τα οποία αποφάσισε για τρεις μήνες από την ημερομηνία της ανακοίνωσης.

Το Συμβούλιο με ειδική ψηφοφορία, μπορεί να λάβει διαφορετική απόφαση εντός του χρονικού ορίου που αναφέρεται στο πρώτο εδάφιο.

Άρθρο 8

Στο τέλος του προγράμματος Tedis, η Επιτροπή υποβάλλει στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή τελική έκθεση η οποία περιλαμβάνει αξιολόγηση, από ανεξάρτητους εμπειρογνώμονες, της προόδου που έχει επιτελεσθεί για την υλοποίηση καθενός από τους στόχους που καθορίζονται στα πλαίσια του εν λόγω προγράμματος, με βάση τα κριτήρια και τους δείκτες που περιλαμβάνονται στο παράρτημα ΙΙ της παρούσας απόφασης.

Άρθρο 9

Η παρούσα απόφαση παράγει αποτέλεσμα την 1η Ιουλίου 1991. Βρυξέλλες, 22 Ιουλίου 1991. Για το Συμβούλιο

Ο Πρόεδρος

P. DANKERT

(1) ΕΕ αριθ. C 311 της 12. 12. 1990, σ. 6. (2) ΕΕ αριθ. C 106 της 22. 4. 1991, σ. 167. (3) ΕΕ αριθ. C 102 της 18. 4. 1991, σ. 13. (4) ΕΕ αριθ. C 27 της 6. 2. 1990, σ. 8. (5) ΕΕ αριθ. L 285 της 8. 10. 1987, σ. 35. (6) ΕΕ αριθ. L 97 της 11. 4. 1989, σ. 46. (7) ΕΕ αριθ. L 400 της 30. 12. 1989, σ. 1. (8) ΕΕ αριθ. L 400 της 30. 12. 1989, σ. 6. (9) ΕΕ αριθ. L 400 της 30. 12. 1989, σ. 11. (10) ΕΕ αριθ. L 400 της 30. 12. 1989, σ. 16. (11) ΕΕ αριθ. L 400 της 30. 12. 1989, σ. 21. (12) ΕΕ αριθ. L 400 της 30. 12. 1989, σ. 26. (13) ΕΕ αριθ. L 192 της 24. 7. 1990, σ. 1.

ΠΑΡΑΡΤΗΜΑ Ι

1. Τυποποίηση των μηνυμάτων EDI

- Υποστήριξη των εργασιών ανάπτυξης του διεθνούς προτύπου Edifact, και ιδιαίτερα των εργασιών της Edifact Board για τη Δυτική Ευρώπη. Συντονισμός των εργασιών σχετικά με την κατάρτιση μηνυμάτων Edifact και παροχή της αναγκαίας τεχνικής υποστήριξης.

- Χρησιμοποίηση των καταλλήλων μέσων για να εξασφαλιστεί η συμμόρφωση προς το Edifact, αφενός, των μηνυμάτων των EDI και, αφετέρου, των λογισμικών μετατροπής.

- Προσαρμογή, εάν είναι αναγκαίο, του προτύπου Edifact στις νέες εξελίξεις της EDI, όπως η γραφική EDI, η τεχνική EDI και η διαλογική EDI.

- Υποστήριξη δράσεων της λεγόμενης "μετακόμισης" ή αλλαγής συστήματος προς τη χρήση διεθνών προτύπων, και κυρίως προς τη χρήση του Edifact.

- Επιδίωξη συμβατότητας μεταξύ του αμερικανικού προτύπου ANSI X12 και του διεθνούς προτύπου Edifact.

2. Ειδικές ανάγκες της EDI στον τομέα των τηλεπικοινωνιών

- Υποβολή προτάσεων για τη βελτίωση της δυνατότητας τεχνικής διασύνδεσης μεταξύ των ευρωπαίων χρηστών του EDI, εξασφαλίζοντας στενή σύνδεση με τις ήδη διεξαγόμενες κοινοτικές δραστηριότητες στον τομέα αυτό, και ιδίως με την παροχή ανοικτού δικτύου (ONP), και συγκεκριμένα για:

α) την ενθάρρυνση της χρήσης τυποποιημένων πρωτοκόλλων επικοινωνίας προσαρμοσμένων στην ανοικτή EDI, στις βοηθητικές υπηρεσίες επικοινωνίας, όπως P-EDI, Χ400 (1988) ή Χ500, συντονίζοντάς τα όπου είναι αναγκαίο, με τα σχέδια παροχής ανοικτού δικτύου (ONP) για την εναρμόνιση π.χ. προτύπων για υπηρεσίες μεταγωγής στοιχείων κατά πακέτα και για μισθωμένες γραμμές-

β) την ενθάρρυνση της ύπαρξης διαβάσεων μεταξύ των υπαρχουσών υπηρεσιών EDI-

γ) τη συνεισφορά στη θέσπιση συστήματος αρχών καταχώρησης που θα εξασφαλίζουν την επίλυση των προβλημάτων αναγνώρισης του ονόματος και της διεύθυνσης των χρηστών της EDI σε πολυκλαδικό και διευρωπαϊκό πλαίσιο.

- Ενθάρρυνση για μεγαλύτερη χρήση ψηφιακών δικτύων ολοκληρωμένων υπηρεσιών για την EDI.

- Προώθηση της προσέγγισης των διαφόρων ειδικευμένων ομάδων EDI που μελετούν τηλεπικοινωνιακά θέματα.

- Ενθάρρυνση της πρακτικής εφαρμογής της "ενιαίας θυρίδας" για τις μεταβιβάσεις EDI.

3. Νομικές πτυχές της EDI

- Οριστική διατύπωση του σχεδίου ευρωπαϊκής συμφωνίας για την EDI.

- Έναρξη και διενέργεια εμπεριστατωμένης εξέτασης των εμποδίων και αναγκών νομικού χαρακτήρα σε συγκεκριμένους τομείς.

- Εμπεριστατωμένη νομική ανάλυση των υποθεμάτων και μέσων διατήρησης και των ηλεκτρονικών επιγραφών για τα μηνύματα EDI.

- Προετοιμασία εγγράφου συζητήσεων για την προσαρμογή και την εναρμόνιση των ευρωπαϊκών νομοθεσιών, προκειμένου να εισαχθούν στα νομικά καθεστώτα οι αναγκαίες διατάξεις για τη χρησιμοποίηση του EDI. Διατύπωση των απαιτουμένων προτάσεων προσαρμογής και εναρμόνισης.

- Διασφάλιση, από νομική άποψη, ότι οι λειτουργίες που εκπληρούν τα μηνύματα EDI ισχύουν επίσης και για την εκπλήρωση λειτουργιών νομικής και κανονιστικής φύσεως.

- Ανάλυση των επιπτώσεων των μηνυμάτων EDI στις παραδοσιακές λειτουργίες διαπραγματεύσεων.

- Παρακολούθηση της εξέλιξης θεμάτων σχετικών με την προστασία και την εμπιστευτικότητα των στοιχείων προκειμένου να παρακολουθούνται οι ειδικές ανάγκες που θα μπορούσαν να ανακύψουν με την ανάπτυξη της EDI.

- Εξασφάλιση, στο νομικό επίπεδο της EDI, του συντονισμού μεταξύ κρατών μελών και συμμετοχή στο διεθνή συντονισμό.

4. Ασφάλεια των μηνυμάτων EDI

- Δημιουργία ανεπίσημης ομάδας εμπειρογνωμόνων στον ειδικό αυτό τομέα.

- Ετήσια διοργάνωση εργαστηρίων που θα ασχολούνται με διάφορα θέματα σχετικά με την ασφάλεια των μηνυμάτων EDI.

- Περισσότερη ενημέρωση των χρηστών της EDI και των άλλων ενδεδειγμένων ομάδωνγια την ασφάλεια των μηνυμάτων EDI.

- Διευκόλυνση της ανάπτυξης διαδικασιών, μεθόδων, υπηρεσιών και προτύπων, σχετικών με την ασφάλεια της EDI.

- Εξέταση του περιβάλλοντος του χρήστη, εντοπισμός των εμποδίων, υπολογισμός των κινδύνων και εξεύρεση, ει δυνατόν, ενός κατάλληλου μοντέλου για την ασφάλεια της EDI.

- Εξέταση των απαιτήσεων ασφαλείας σχετικά με τις νέες μορφές EDI και των επιπτώσεων των νέων τεχνολογιών.

- Αξιολόγηση των διαθέσιμων υπηρεσιών και προϊόντων για την ασφάλεια της EDI και, εάν είναι αναγκαίο, εξέταση του θέματος της πιστοποίησης.

- Εξέταση, από άποψη ασφαλείας της EDI, των ανοικτών περιβαλλόντων πολλαπλών υπηρεσιών.

5. Πολυκλαδικά και πανευρωπαϊκά σχέδια EDI

- Κατάρτιση και συνεχής ενημέρωση μόνιμου καταλόγου των υφισταμένων ή προβλεπομένων σχεδίων EDI στην Ευρώπη.

- Συντονισμός των κλαδικών σχεδίων προκειμένου να ανταποκρίνονται στις ανάγκες της βιομηχανίας και των χρηστών.

- Υποστήριξη της ανάπτυξης ενός διακλαδικού φορέα χρηστών της EDI.

- Ενθάρρυνση της έναρξης διακλαδικών σχεδίων για την αντιμετώπιση των αναγκών της βιομηχανίας και των χρηστών.

- Ενθάρρυνση της συμμετοχής των εθνικών διοικήσεων και των κοινοτικών οργάνων στα διακλαδικά σχέδια.

- Προώθηση των συστημάτων EDI για να εξασφαλιστεί η ευρύτερη χρήση της EDI στην Ευρώπη.

- Προσδιορισμός των μακροπροθέσμων δράσεων που ενδέχεται να προωθήσουν και να προσαρμόσουν προοδευτικά τα συστήματα EDI στις χώρες της Μεσογείου και στις χώρες της Κεντρικής και Ανατολικής Ευρώπης.

6. Ανάλυση των επιπτώσεων της EDI στη διοίκηση επιχειρήσεων

- Εντοπισμός και ανάλυση των αλλαγών στις μεθόδους διοίκησης και οργάνωσης που προκαλούνται από την εισαγωγή της EDI. Θα ληφθεί ιδιαιτέρως υπόψη η περίπτωση των μικρομεσαίων επιχειρήσεων (ΜΜΕ).

- Εξέταση των οικονομικών και κοινωνικών επιπτώσεων της EDI.

- Προσδιορισμός της σχέσης κόστους/ωφελήματος μετά την εισαγωγή της EDI στις διοικήσεις, στις ιδιωτικές και δημόσιες επιχειρήσεις.

- Κατάρτιση γενικού μοντέλου εγκατάστασης της EDI στις διοικήσεις, στις ιδιωτικές και δημόσιες επιχειρήσεις.

- Μελέτη της σκοπιμότητας δημιουργίας συντονιστικού μηχανισμού σε ευρωπαϊκό επίπεδο στον τομέα των διεπιχειρησιακών σχέσεων που βασίζονται στην EDI.

7. Ενημερωτικές εκστρατείες

- Διενέργεια τακτικών ερευνών σχετικά με την ανάπτυξη της EDI στην Ευρώπη και σχετικά με τις διαθέσιμες υπηρεσίες και προϊόντα EDI.

- Λεπτομερείς μελέτες που θα αφορούν ειδικότερα ορισμένες χώρες ή βιομηχανικούς τομείς.

- Δημοσίευση των μελετών, αναλύσεων και άλλων αποτελεσμάτων των δράσεων που αναλαμβάνονται στα πλαίσια του προγράμματος.

- Υποστήριξη της δημιουργίας εθνικών ή/και περιφερειακών κέντρων ενημέρωσης. Συντονισμός, παροχή υλικής βοήθειας και συμμετοχή στις δραστηριότητες ενημέρωσης των κέντρων αυτών.

- Ενθάρρυνση ειδικότερα των δράσεων με σκοπό την ενημέρωση των ΜΜΕ για την EDI.

ΠΑΡΑΡΤΗΜΑ ΙΙ

Κατευθυντήριες γραμμές για την αξιολόγηση του βαθμού υλοποίησης των στόχων του προγράμματος Tedis

Προκειμένου να επιτευχθούν οι στόχοι που καθορίζονται στο άρθρο 2, θα ληφθούν και θα συνεχιστούν διάφορα μέτρα που αναφέρονται στο άρθρο 3. Στη συνέχεια δε θα αξιολογηθεί η επιτευχθείσα πρόοδος.

1. Τυποποίηση: θα αξιολογηθεί η επίδραση του προγράμματος Tedis:

α) στην ανάπτυξη και τη χρησιμοποίηση του προτύπου Edifact στη Δυτική Ευρώπη-

β) στην ύπαρξη και χρήση λογισμικών μετατροπής, καθώς και στη συμμόρφωσή τους προς το διεθνές πρότυπο Edifact.

2. Δυνατότητα διασύνδεσης υπηρεσιών EDI: θα αξιολογηθεί η επίδραση του προγράμματος Tedis στη διαλειτουργικότητα των δικτύων και τη δημιουργία πανευρωπαϊκών υπηρεσιών EDI.

3. Πτυχές νομικής φύσεως: θα εξεταστεί κατά πόσον οι δράσεις που αναλαμβάνονται στα πλαίσια του προγράμματος Tedis συνέβαλαν στη διασφάλιση, σε κάθε κράτος μέλος, της νομικής εγκυρότητας της μεταβίβασης στοιχείων EDI, καθώς και στην εδραίωση του "εμπορίου χωρίς χαρτιά".

4. Ασφάλεια των μηνυμάτων: θα εξεταστεί η συμβολή του προγράμματος Tedis στην προστασία των μηνυμάτων EDI καθαυτών, καθώς και στην ασφάλεια των μηνυμάτων EDI στο περιβάλλον του εμπορίου και της βιομηχανίας.

5. Πολυκλαδικά και πανευρωπαϊκά σχέδια: θα εκτιμηθεί η συμβολή των πολυκλαδικών δοκιμαστικών σχεδίων στην κλαδική και γεωγραφική ολοκλήρωση των σχεδίων EDI.

6. Διοίκηση: θα υπολογιστεί η αξία των μελετών και αναλύσεων -κυρίως για τις μικρομεσαίες επιχειρήσεις- που πραγματοποιούνται στο πλαίσιο του προγράμματος Tedis προκειμένου να αξιολογηθεί η επίδραση της EDI στη διοίκηση των επιχειρήσεων, καθώς και οι οικονομικές και κοινωνικές της επιπτώσεις.

7. Ενημερωτικές εκστρατείες: θα αξιολογηθεί η επίδραση των δράσεων -κυρίως για τις μικρομεσαίες επιχειρήσεις- που πραγματοποιούνται στο πλαίσιο του προγράμματος Tedis στη χρήση της EDI στη Δυτική Ευρώπη.